b"\n_START_ARTICLE_\nBlodribs\n_START_SECTION_\nBeskrivelse\n_START_PARAGRAPH_\nBarken er f\xc3\xb8rst gr\xc3\xb8n og glat, senere bliver den sort og blank med lyse barkporer. Gammel bark er ru og spr\xc3\xa6kker op. Knopperne er spredte, udsp\xc3\xa6rrede, spidse, glatte og r\xc3\xb8de. Bladene er runde med 3-5 grove lapper og rundtakket rand. Oversiden er mat og m\xc3\xb8rkegr\xc3\xb8n, mens undersiden er lysegr\xc3\xb8n. _NEWLINE_Blomsterne kommer frem f\xc3\xb8r l\xc3\xb8vspring, hvad der g\xc3\xb8r planten meget v\xc3\xa6rdsat \xe2\x80\x93 trods blomsternes st\xc3\xa6rke duft. Blomsterne sidder samlet i klaser fra hvert bladhj\xc3\xb8rne. De kommer frem f\xc3\xb8r l\xc3\xb8vspring. De enkelte blomster er sm\xc3\xa5 og r\xc3\xb8de. B\xc3\xa6rrene er lysebl\xc3\xa5 p\xc3\xa5 grund af et vokslag. De smager n\xc3\xa6sten som solb\xc3\xa6r, men er ikke meget saftige, og bliver stort set kun \xc3\xa6dt af fugle. Dette forklarer den udbredte selvs\xc3\xa5ning, man ofte finder af busken._NEWLINE_Roden er groft forgrenet og ligger h\xc3\xb8jt i jorden. _NEWLINE_H\xc3\xb8jde x bredde og \xc3\xa5rlig tilv\xc3\xa6kst: 3 x 2 m (20 x 15 cm/\xc3\xa5r).\n_START_SECTION_\nHjemsted\n_START_PARAGRAPH_\nBlodribs stammer fra de stedsegr\xc3\xb8nne regnskove ved USA's og Canadas vestkyst. Den er tilpasset konstant fugtig jord med h\xc3\xb8jt humusindhold, men lavt pH. Den foretr\xc3\xa6kker let skygge, men trives ogs\xc3\xa5 i fuld sol. Ved Dungeness River p\xc3\xa5 Olympichalv\xc3\xb8en vest for Seattle, Washington, USA,  vokser stedsegr\xc3\xb8nne regnskove. Her findes arten sammen med bl.a. almindelig linn\xc3\xa6a, almindelig perlekurv, almindelig vinterportulak, broget skumspir\xc3\xa6a, busket bjergte, canadisk gyldenris, druehyld, duskkonval, gr\xc3\xb8n douglasgran, hvid sneb\xc3\xa6r, k\xc3\xa6mpel\xc3\xb8n, k\xc3\xa6mpethuja, k\xc3\xa6mpe\xc3\xa6delgran, lakseb\xc3\xa6r, lille hjerteblomst, nutkabromb\xc3\xa6r, n\xc3\xa6bhassel, oregonel, oregonstikkelsb\xc3\xa6r, pilekornel, r\xc3\xb8d druemunke, Trillium ovatum (en art af treblad), vestamerikansk balsampoppel, vestamerikansk hemlock, vestamerikansk mahonie og vestamerikansk taks"